	
	
	
	



(5–8-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 


    (12.10.2026)      Mavzu:  Kichik loyiha taqdimoti: “Mening ustozim”

I. Texnologik xarita
	Ko‘rsatkich
	Mazmuni

	Davomiyligi
	45 daqiqa

	Mashg‘ulot turi
	Amaliy-ijodiy mashg‘ulot (hamkorlikdagi tadqiqot)

	Metodlar
	“Akvarium” muhokamasi

	Jihozlar
	Vatman/plakat qog‘ozlari, flomasterlar, guruh tayyorlagan materiallar, baholash kartochkalari



II. Maqsad va kutilayotgan natijalar

Ta’limiy: ustozlar va murabbiylarning turli sohalardagi (ta’lim, sport, san’at, ilm-fan, oila) hissasini tizimlashtirish;

Tarbiyaviy: hamkorlikda ishlash va o‘zaro o‘rgatish madaniyatini shakllantirish;

Rivojlantiruvchi: ma’lumotni tanlash, tushuntirish va tanqidiy tinglash ko‘nikmalarini rivojlantirish.

Yoshga moslashtirish: 5–6-sinflarda yo‘nalishlar soni 3 taga (masalan, ta’lim, sport, oila) qisqartiriladi va “mutaxassislar guruhi” bosqichi o‘qituvchi rahbarligida soddalashtirilgan holda o‘tkaziladi. 7–8-sinflarda barcha 5 ta yo‘nalish bilan mustaqil ishlash tavsiya etiladi.

III. Mashg‘ulotning borishi
1. Tashkiliy qism va guruhlarga bo‘linish — 2 daqiqa

O‘qituvchi: O‘tgan hafta har birimiz o‘z oilamizdagi ustozni topdik. Bugun esa doiramizni kengaytiramiz: ustoz faqat maktabda bo‘lmaydi. Sportda murabbiy, san’atda usta, ilmda rahbar, oilada ota-ona — ularning hammasi ustozdir. Shuning uchun bugun har biringiz bitta yo‘nalish bo‘yicha mutaxassis bo‘lasiz va o‘z bilganingizni boshqalarga o‘rgatasiz.
O‘quvchilar guruhga bo‘linadi (5–6-sinflarda 3 ta yo‘nalish bilan). Har bir guruhda 5-6 nafardan o‘quvchi bo‘ladi. Guruhidagi yo‘nalishlarga bo‘linadi. Yo‘nalishlarni o‘quvchilar o‘zlari ixtiyoriy ravishda tanlashi mumkin.
Masalan: 1. Sportchilar. 2.O‘qituvchilar. 3. Quruvchilar. 4. Bankirlar. 5.Sudyalar.
O‘qituvchi: o‘quvchilar rahmat guruhga ajraldingiz loyiha ishini boshlashdan avval Ma’rifat fidoiylari ruknimizda qatag ‘on qurbonlari ya’ni, millatimiz faxrlari haqida so‘zlab beraman so‘ng loyiha ishini davom ettirasiz.

2. Ma’rifat fidoyilari rukni – 5 daqiqa
Abduvosiq Muhammedov (1905–1938) Abduvosiq Muhammedov 1905-yilda Toshkent shahrining Shayxontohur dahasidagi “Birinchi Mergancha” mahallasida tug‘ilgan. Dastlab eski va jadid maktablarida, keyinchalik Munavvarqori Abdurashidxonovning “Namuna” maktabida tahsil olgan. Yoshligidan taraqqiyparvar yoshlar harakatida faol qatnashib, “Turon” to‘dasiga a’zo bo‘lgan.
1922-yilda tashkil etilgan “Ko‘mak” uyushmasi faoliyatida ishtirok etib, turkistonlik yoshlarning ta’lim olishiga ko‘maklashgan. Moskvadagi Sharq mehnatkashlari kommunistik universitetida tahsil olgan. O‘zbekistonga qaytgach, turli mas’ul lavozimlarda ishlagan.1928-yilda Leningrad arxitektura institutiga o‘qishga kirgan.
Keyinchalik O‘zbekiston Davlat plan qo‘mitasi Prezidiumi a’zosi bo‘lgan. 1934–1937-yillarda Toshkent akademik teatri qurilishiga rahbarlik qilgan. 1937-yilda qatag‘on qilinib, asossiz ayblovlar bilan jazolangan. 1938-yil 5-oktabrda otib tashlangan.
Solih Muhammedov (1902–1938) Solih Muhammedov 1902-yilda Toshkentda tug‘ilgan. Eski maktab, Ko‘kaldosh madrasasi va rus-tuzem maktablarida ta’lim olgan. 1918–1919-yillarda o‘qituvchilar kursini tamomlab, dastlab muallim, keyinchalik maktab mudiri bo‘lib ishlagan. 1922-yilda Germaniyaga o‘qishga yuborilgan. Shtutgartdagi Ziroat akademiyasida ekinchilik, urug‘chilik va paxtachilik bo‘yicha bilim olgan. 1927-yilda O‘zbekistonga qaytib, Samarqanddagi urug‘chilik ilmiy-tajriba stansiyasida faoliyat yuritgan. Keyinchalik Samarqanddagi urug‘chilik boshqarmasiga rahbarlik qilgan va O‘zbekiston paxtachilik trestida ilmiy-amaliy ishlar olib borgan. Fitrat, Cho‘lpon, Abdulla Qodiriy, Oybek kabi ilg‘or ziyolilar bilan yaqin aloqada bo‘lgan. Solih Muhammedov ilm-fan va qishloq xo‘jaligi rivojiga xizmat qilgan. Biroq 1938-yil 9-oktabrda qatag‘on qurboni sifatida otib tashlangan.
O‘qituvchi: Bolalar, Abduvosiq va Solih Muhammedovlarning hayoti bizga ilm olish, yurt taraqqiyotiga xizmat qilish va ma’rifatni qadrlash naqadar muhim ekanini ko‘rsatadi. Ular turli sohalarda faoliyat yuritib, yoshlar ta’limi, fan, qurilish va qishloq xo‘jaligi rivojiga hissa qo‘shganlar. Afsuski, ular o‘z davrida adolatsiz qatag‘on siyosatining qurboniga aylangan. Bugun biz mustaqil O‘zbekistonda erkin ta’lim olish va bilimimizni rivojlantirish imkoniyatiga egamiz. Shunday ekan, ajdodlarimizning orzularini davom ettirish, yaxshi o‘qish, ilm o‘rganish va Vatanimiz taraqqiyotiga munosib hissa qo‘shish har birimizning burchimizdir.

3. Loyiha tayyorlash - 15 daqiqa
Eslatma: O‘qituvchi guruhlar orasida yurib kerakli maslahat va yo‘nalish beradi. Loyiha ishida o‘quvchilar mustaqil fikrlashi va ijodiy yondashgan holda loyiha ishini bajaradi.

4. Taqdimot — “Akvarium” usuli — 10 daqiqa
Bitta guruh sinf o‘rtasida doira hosil qilib, o‘z plakati asosida ovoz chiqarib muhokama qiladi (kim nimani o‘rgandi, eng qiziq fakt nima edi). Qolgan o‘quvchilar tashqi doirada jim turib kuzatishadi va yozib boradilar. So‘ng navbat boshqa guruhga o‘tadi. Har bir taqdimotdan so‘ng tashqi doiradagilar “Ekspert guruh” sifatida kartochkaga qisqa fikr-mulohaza yozib, taqdim etuvchi guruhga topshiradi: “Eng yoqqan narsa — ...”, “Taklif — ...”.

[bookmark: _GoBack]5. “Biz uchun muhim!” — “Bizning huquqlarimiz” — 11 daqiqa
O‘qituvchi: Aziz o‘quvchilar! Bugungi suhbatimiz davomida bizning qanday huquqlarimiz bor va ulardan qay darajada xabardorligimizni ko‘rib chiqamiz.
(Slayd orqali tushuntiriladi)

6. Mashg‘ulotni yakunlash — 2 daqiqa
O‘qituvchi barcha plakatlarni sinf devoriga osib, bir hafta davomida saqlab qo‘yishni taklif qiladi.
O‘qituvchi: Devordagi plakatlarga qarang. Bu yerda o‘nlab ustozning nomi bor. Keyingi darsda esa biz ulardan faqat bittasiga — sizning shaxsiy ustozingizga murojaat qilamiz.
Uyga vazifa: Kelasi haftaga o‘zingiz uchun eng ta’sirli bo‘lgan bitta ustoz haqida qisqa eslatma tayyorlang.
